<classify> TAASISI ya Kuzuia na Kupambana na Rushwa Takukuru imesema hadi sasa imepokea Sh milioni 955 za wakulima wa zao la ufuta kutoka kwa vyama vya ushirika, vilivyopoka au kuwadhulumu wakulima hao.Takukuru ilifanya uchunguzi katika vyama vya ushirika, ikiwa ni utekelezaji wa agizo la Rais Dk John Magufuli alilotoa wakati akiwa ziarani wilaya ya Ruangwa mkoani Lindi hivi karibuni.Akiwa huko, Rais aliagiza taasisi hiyo kufanya uchunguzi katika vyama vya ushirika 10, ambavyo havikuwalipa wakulima wa zao la ufuta Sh milioni 423. Akizungumza katika Ukumbi wa Pius Msekwa Bungeni jijini Dodoma jana, wakati wa Mkutano Mkuu wa Mwaka wa taasisi hiyo, Kaimu Mkurugenzi Mkuu wa Takukuru, Brigedia Jenerali John Mbungo alisema taasisi hiyo ilitekeleza agizo la Rais na kufanya uchunguzi malalamiko ya wakulima wa zao hilo.Brigedia Jenerali Mbungo alisema baada ya taasisi hiyo, kufanya uchunguzi kadiri ya maagizo ya rais, ilibaini vyama hivyo sio 10 tu, bali vipo vyama 31 na havidaiwi Sh milioni 423 tu, bali vinadaiwa jumla ya Sh bilioni 1.223.Kwa kasi ya kukusanya fedha hizo tunayoifanya hadi kufikia leo, Desemba 5, mwaka huu jioni, fedha zote shilingi bilioni 1.223 zitakuwa zimerudishwa na kesho Desemba 6, 2019 wananchi watakuwa wakipata fedha zao, alisema Brigedia Jenerali Mbungo.Kuhusu utendaji wa taasisi hiyo, alisema kati ya kipindi cha Julai 2018 hadi Juni 2019, imefanya kazi ya kuzuia na kupambana na rushwa kwa mafanikio makubwa hadi kufikia asilimia 88.1 katika mwaka 201819, pamoja na kuelimisha umma katika kushiriki katika vita hivyo na kuwafikisha watuhumiwa mahakamani.Alisema utendaji huo umeongezeka kwa asilimia 6.7 kutoka asilimia 81.4 iliyofikiwa mwaka 201718, kiwango ambacho ni kikubwa katika kipindi cha uwepo wa Waziri George Mkuchika katika Wizara ya Menejimenti ya Utumishi wa Umma na Utawala Bora miaka miwili iliyopita. Alimwomba waziri huyo kwamba baada ya muundo wa taasisi kubadilika, inatakiwa kuwa na watumishi 4,000.Hivyo, aliomba kupewa kibali cha kuajiri watumishi wa taasisi hiyo 1,900, kwani waliopo ni 2,100 tu. Alisema taasisi hiyo inahitaji watumishi hao kutokana na kwamba ofisi zimeongezeka, baada ya serikali kujenga ofisi 21.Kwa sasa mikoa 28 ina ofisi na wilaya zote 117 nazo zina ofisi, hivyo watumishi wanaohitajika ni wengi. Alisema taasisi yake ilifanya vizuri katika kudhibiti vitendo vya rushwa kabla, wakati na baada ya Uchaguzi wa Serikali za Mitaa Novemba 24, mwaka huu.Kwamba kwa sasa inajipanga kwa ajili ya kudhibiti vitendo hivyo wakati wa Uchaguzi Mkuu Oktoba mwakani. Akifungua mkutano huo, Waziri wa Nchi, Ofisi ya Rais, Menejimenti ya Utumishi na Utawala Bora, Mkuchika aliitaka Takukuru kufanya uchunguzi katika vyama vingine vya wakulima, ambavyo vimejaa vitendo vya ubadhilifu.Alisema bado kuna tatizo kubwa la wezi kwenye vyama vingine vya ushirika nchini, hivyo lazima uchunguzi ufanyike ili vyama visiwe kichaka cha rushwa na kuwaonea wakulima.Naipongeza Takukuru kwa weledi, umakini na uadilifu mkubwa mlioufanya mmetekeleza agizo la Rais kwa lengo la kurejesha fedha za wananchi ambao ni wakulima, lakini fanyeni uchunguzi kwenye vyama vingine kama vile zao la pamba, pareto na korosho na mazao mengine, alisema Mkuchika.Aliishauri serikali kuangalia viwango vya elimu kwa wafanyakazi wa vyama vya ushirika, kwa sababu wengine wanafanya kazi zinazowazidi kielimu na ikiwezekana wafanyiwe uchunguzi kabla ya kuanza kazi.Pia aliwataka wajikite katika kufanya uchunguzi wa rushwa ya ngono, ambayo imeshamiri katika vyuo vikuu vingi na maeneo mbalimbali nchini na watoe tathmini mwakani, kuhusu namna gani wameshughulikia tatizo hilo.  <topic>: KITAIFA 